1ม.ค.55ขึ้นเงินเดือนขรก.
ปรับรายได้ขั้นต่ำ1.5หมื่นบาทรวมลูกจ้างรัฐที่จบปริญญาตรี
30 ธ.ค. 2554

ปรับรายได้ขั้นต่ำ1.5หมื่นบาทรวมลูกจ้างรัฐที่จบปริญญาตรี
ข้าราชการนับล้านรายมีเฮ! คลังพร้อมปรับขึ้นเงินเดือน 1.5 หมื่นบาท เป็นของขวัญปีใหม่วันที่ 1 ม.ค.นี้ 
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ขณะนี้กระทรวงการคลังได้เสนอร่างระเบียบเกี่ยวกับการเบิกจ่ายเงินเพิ่มการครองชีพชั่วคราวของข้าราชการและลูกจ้างประจำไปยังสำนักงานคณะกรรมการกฤษฎีกาเรียบร้อยแล้วเมื่อวันที่ 23 ธ.ค. 2554 เพื่อเร่งเดินหน้าเรื่องการปรับรายได้ให้แก่บุคลากรภาครัฐ โดยเฉพาะผู้ที่จบปริญญาตรี เมื่อเข้าทำงานในระบบราชการควรมีรายได้ขั้นต่ำอย่างน้อย 1.5 หมื่นบาทต่อเดือน 
ทั้งนี้ คาดว่ากระทรวงการคลังจะประกาศให้มีผลบังคับใช้ตามที่รัฐบาลได้มอบนโยบายไว้อย่างแน่นอน โดยเริ่มตั้งแต่วันที่ 1 ม.ค. 2555 ถือเป็นการให้ของขวัญปีใหม่แก่ข้าราชการ
นายรังสรรค์ กล่าวอีกว่า บุคลากรภาครัฐที่จะได้รับการปรับเพิ่มรายได้ครั้งนี้จะครอบคลุม 5 กลุ่ม จำนวนกว่า 6.49 แสนคน คือ 1.ข้าราชการ ได้แก่ ข้าราชการพลเรือน ข้าราชการทหาร ข้าราชการตำรวจ ข้าราชการครู และบุคลากรทางการศึกษา ข้าราชการในสถาบันอุดมศึกษา ข้าราชการรัฐสภาสามัญ 2.ลูกจ้างประจำ 3.ลูกจ้างชั่วคราวที่จ้างจากเงินงบประมาณ 4.ทหารกองประจำการ และ 5.พนักงานราชการ โดยเงินที่จ่ายจะเป็นเงินเพิ่มการครองชีพชั่วคราว (พชค.) 
ทั้งนี้ กำหนดเงื่อนไขไว้ 2 ลักษณะคือ กลุ่มที่บรรจุในตำแหน่งที่กำหนดคุณสมบัติเฉพาะว่าต้องใช้วุฒิการศึกษาระดับปริญญาตรีขึ้นไป ถ้าได้รับเงินเดือนหรือค่าจ้างไม่ถึงเดือนละ 1.5 หมื่นบาท ให้รับเงิน พชค. เพิ่มจนถึง 1.5 หมื่นบาท และกลุ่มที่บรรจุในตำแหน่งที่ใช้วุฒิการศึกษาต่ำกว่าปริญญาตรี ถ้าได้รับเงินเดือนหรือค่าจ้างไม่ถึงเดือนละ 1.22 หมื่นบาท ให้รับเงิน พชค. เดือนละ 1,500 บาท แต่รวมกันแล้วต้องไม่เกิน 1.22 หมื่นบาท 
อย่างไรก็ดี ถ้ารวมกันแล้วไม่เกิน 9,000 บาท ก็ให้อีกจนถึง 9,000 บาท และทหารกองประจำการที่รับเงินเดือน ระดับ พ.1 ถ้ารับเงินเดือนรวมกับเบี้ยเลี้ยงประจำตามข้อบังคับกระทรวงกลาโหมแล้วไม่ถึงเดือนละ 9,000 บาท ให้ได้รับเงิน พชค. เพิ่มขึ้นตามที่กระทรวงกลาโหมจะกำหนดต่อไป แต่รวมแล้วต้องไม่เกินเดือนละ 9,000 บาท
ปัจจุบันข้าราชการ ลูกจ้างประจำ ลูกจ้างชั่วคราว และพนักงานราชการ ที่บรรจุในวุฒิปริญญาตรีขึ้นไปมี 3.46 แสนคน งบประมาณที่ใช้จำนวน 1,589 ล้านบาทต่อเดือน ต่ำกว่าปริญญาตรี 1.64 แสนคน ทหารกองประจำการ 1.38 แสนคน ซึ่ง 2 กลุ่มนี้จะใช้เงินงบประมาณจำนวน 455 ล้านบาทต่อเดือน รวมใช้งบประมาณ 2,044 ล้านบาทต่อเดือนซึ่งในปีงบประมาณ พ.ศ. 2555 ระยะเวลา 9 เดือนจะใช้เงินจำนวน 1.83 หมื่นล้านบาท